
Peqqissutsimut inunnullu Innarluutilinnut Naalakkersuisup Anna Wangenheimip ulloq 14/9-2026 Tiliup Ilulissani ataatsimeersuartitsinerani tikilluaqqusilluni oqalugiaataa
(Minutsit qulit missaanni oqalugiarneq)
Tikilluaqqusilluni oqalugiarnissamut piffissaliussaq: 14. September 2026, 09:30-09:45

Imarisai:
· Tikilluaqqusineq aamma ataatsimoorluta siunertarput 
· Pisinnaatitaaffiit ulluinnarni inuunermi piviusunngortinnissaat 
· Aporfiit, tatiginninneq aamma akisussaaqatigiinneq 
· Peqataatitsineq: “Pineqartilluta ilaasuaannassaagut” 
· Meeqqat, inuusuttut aammalu inuiaqatigiinni assigiinngissutsimik akuersineq 
· Takorluugaq 2034: inuiaqatigiinnut peqataatitsinerusunut ataatsimoorluta ingerlariaqqinneq
· Naggasiineq aamma oqallinnissamut kajumissaarineq

“Allaganngorlugit pisinnaatitaaffinnit ulluinnarni atukkani pisinnaatitaaffinnut”
Sammisat: Pisinnaatitaaffiit, inuit innarluutillit, aporfiit aammali neriunneq, akisussaaqatigiinneq, angusat pitsanngorsagassallu, oqallinneq

Aallaqqaasiineq
Asasakka peqataasut tamassi,
Siullermik Tiliumut qutsaviginnikkusuppunga ulluni makkunani pingaarutilimmik isumasioqatigiinnermik ataatsimeersuartitsinermillu aaqqissuussisimanera pillugu; ullullu kingulliit peqatigalusi sammisat alinartut sammisallu nuannersut aliikkusersoqatigiinnermullu nuannisaqatigisinnaagassi. Ukiuni arlaqalersuni qinikkatut sulininni, peqatigisarnissinnilu, inuttut nuannaajallaatigisaqaara toqqissisimaffigalugulu ataatsimeersuariartornermi kiinnat ilisarnartut nutaallu naapittarnerannut. Ippassaanilu pikani qaliani pisut – ”Sikkip” naalakkiisaqattaarnera immikkut eqqaamasassatut misigisaqarfigigakku eqqartoqqinngikkaluarlugu. Assit avammut takutinneqartussat, nammineq oqaluttuarumaarput. 
Naalakkersuisut sinnerlugit tikilluaqqusillunga oqalugiarnissannut periarfissinneqarninnut, qujanaq.
Sumilluunniit tunuliaquteqaraluarutta ataatsimoorfigaarput anguniagaq pingaarutilik: inuit innarluutillit pisinnaatitaaffiisa qanoq ilillutik ulluinnarni inuuneqarnermi piviusunngortinneqarnissaat. Maani najuuttusi ukiorpassuarni ilungersuuteqarlusilu kajumittumik suleqataasimavusi; oqaaseq qujanaq, sullitasi ilasilu sinnerlugit annikigineqarsinnaagaluartoq, uummammit pisumik qujaffigerusuppassi – pisuullusi ullumikkut oqarsinnaalernikuuvugut nunatsinni pisinnaatitaaffiit atuutsissasut, aammalu ukiut ingerlaneranni pitsanngorsaatit takussaalersimallutik. Ulluni kingullerni peqatiginissinni, apuussasi nalitupput. Oqaloqatigiinnitsinni apeqqutisi siammasissusaat imminermi oqariartuuteqarpoq, nunatsinni innarluuteqartuulluni ilaqutaallunilu, amerlasuutigut inuunermi, ilinniartitaanikkut suliffeqarnikkullu, aatsaat kivitseqatigiinnikkut suleqatigiinnikkullu naammaginartumik suliarineqarsinnaasut susassareqatigiillutalu akisussaaqatigiikkutta. 
Peqatigiiffiit, inuit innarluutillit, ilaqutaasut, suliaminnik ilisimannittuususi, kajumissutsimik suliaqartuususi, kommunit, suliffeqarfiit aammalu naalakkersuisoqarfiit tamatta immikkut pingaarutilimmik inissisimavugut, tamattalu akisussaaffeqarluta.
Ippassaq oqaloqatigiinnerni uppernarsivarput inuit assigiinngitsut ataasiinnarmik kissaateqartut. Inuup innarluutillip pisariaqartitai aallaavigalugu periarfissaqarnerunissaa aammalu inuiaqatigiinni tamakkiisumik peqataasinnaanissaat, suli annertusagassaasoq.
Qanorlu tamanna anguneqassanersoq ullumikkut suli ataatsimoorluta eqqartussavarput.
Pisinnaatitaaffiit pappiaqqani allaqqasut inuuniarnermilu pisinnaatitaaffiit
Nunatsinni toqqammavinnik pingaarutilinnik peqarpugut ineriartorteqqitassaqarlutalu; taamaammat Inunnut Innarluutilinnut Naalakkersuisunngorninnut atatillugu pingaartilluinnarsimavara, inuit innarluutillit inuuniarnermikkut atugarisaat sapinngisannik pitsanngorsaaviginissaat. Taamaammat Inuit Innarluutillit tapersersorneqarnissaminnut Inatsisartut Inatsisaat siullertut pingaartillugu suliassanngortissimavara. 
Naalagaaffiit Peqatigiit Inuit Innarluutillit Pisinnaatitaaffii pillugit Isumaqatigiissutaat aamma tunngavigaarput. Ukiuni qulini iliuusissatut pilersaaruteqarpugut. Naalakkersuisooqatigiinnissamut isumaqatigiissummi aamma anguniakkatsinnut ilaavoq ersinngitsumik innarluuteqarnerup ataqqinartumik, ersittumik innarluuteqartutuulli ikiorneqarnissamut naapertuilluarnerusumik inissisimasoqarnissaa. Tassaniipportaaq suususersiaartarnissamut anguniagaqarneq aammalu tarnip pissusaanik pinasuartumik nakorsiartarfeqalernissaq. Anguniakkat pilersaarusiorneqaleruttorput, aammalu piviusunngortinniarneranut naalagaaffimmut suleqatigiinnitsinnit toqqammaveqarpoq. 
Meeqqap atuarfimmi peqataasinnaanera. Inuusuttup ilinniagaqarsinnaanera. Inersimasup suliffeqarsinnaanera. Ataqqinartumik ikiorserneqarsinnaaneq. 
Inuit innarluutillit ulluinnarminni inuunerat pineqarpoq.
Taamaattumik ullumikkut oqallinnerput pisinnaatitaaffiit pillugit oqallinnerinnaanngilaq.
Piviusunngortitsineq pillugu aamma oqallinneruvoq, atuutsinneqartut tigussaasumik misigineqalernissaata tungaanut.
“Soriarsinnaajunnaartutut misiginerup alannguani”
Ukioq manna qulequtaq pingaarutilerujussuuvoq.
"Soriarsinnaajunnaartutut misiginerup alannguani".
Inuk pisinnaatitaaffini pillugit ilisimasaqarsinnaavoq, kisianni ikiorsiineq piffissaagallartillugu takkutinngippat, sullissineq paasiuminaappat imaluunniit tusarnaarneqarani misigisimappat, taava nukissaarunneq aammalu tatiginnikkunnaarneq pilersarpoq.
Tamanna ataatsimut paaseqatigiilluta akisussaaqatigiillutalu iluarsisariaqarparput.
Inuit suleriaatsinut naleqqussartuaannarnissaat naatsorsuutigineqaannarsinnaanngilaq. Illuatungaatigulli sullissineq inunnut naleqqussarneqartartussaavoq aamma.
Tassani suliassaqarfinni assigiinngitsuneersugut suleqatigiinnissarput aalajangiisuuvoq.
Akisussaaqatigiinneq
Ullumikkut eqqaamasariaqarparput ataasiakkaat kisimiillutik allannguinermik pilersitsisinnaanngimmata.
Kommuni kisimiilluni pisinnaanngilaq. Peqqinnissaqarfik kisimiilluni pisinnaanngilaq. Atuarfik kisimiilluni pisinnaanngilaq. Peqatigiiffiit, ilaqutaasut kajumissutsiminnillu suliaqartut kisimiillutik pisinnaanngillat. Naalakkersuisut kisimiillutik pisinnaanngillat.
Akisussaaffiit assigiinngisitaarput, taamaattorli siunertaq ataasiuvoq.
Taamaattumik akisussaaqatigiinneq ataqatigiissaarinerlu pingaaruteqaqaat.
Immikkoortut tamarmik imminnut isumalluutissarsiornatik suleqatigiittariaqarput. 
Inuk innarluutilik tassaavoq ataatsimoortumik isigineqartariaqartoq, sullissiviit akornanni agguataarneqartussaanngitsoq.
Tamanna oqartussaasut aamma inuiaqatigiittut eqqaamassavarput.
Meeqqat inuusuttullu
Meeqqat pillugit immikkut eqqaasassaqarpunga.
2025-mi Naalakkersuisooqatigiinnissamut isumaqatigiissummi ersarissumik anguniagaavoq meeqqanut inuusuttunullu pitsaanerusumik sinaakkuteqarnissaq aammalu meeqqat immikkut pisariaqartitsisut pitsaanerusumik tapersersorneqarnissaat. Aamma meeqqat assigiinngitsutigut diagnosillit atuarfinni peqataasinnaanissaat pingaarnerutinneqarsimavoq. 
Meeqqap diagnosellip atuarnera kisimi pineqanngilaq.
Meeraq ilikkarsinnaanersoq, peqataasinnaanersoq, ikinnguteqarsinnaanersoq aammalu imminut naleqartittutut misigisinnaanersoq pineqarpoq.
Meeqqat assigiinngitsuunerat ajornartorsiutaanngilaq.
Assigiinngissuseq inuiaqatigiinnut nukiuvoq.
Tamanna atuarfinni, ulluunerani neqeroorutini aammalu inuiaqatigiinni tamani ersertariaqarpoq.
Inuiaqatigiinni assigiinngissuseq inissaqartitsinerlu
Assigiinngissusermut tunngatillugu isumaqarpunga inuiaqatigiinnik qanoq ittunik pilersitserusunnerput pillugu oqallinneq pingaaruteqartoq.
Inuiaqatigiinni kikkut tamarmik assigiittut pisariaqartinneqanngillat.
Kisianni kikkulluunniit naleqartutut misigissinnaasariaqarput.
Inuiaqatigiinni assigiinngissutsimik akuersisinnaaneq inissaqartitsinerlu pigaangat nukik pilersinneqartarpoq. Soorlu ulluni kingullerni saqqummiissuni peqatigiinnitsinnilu takugipput – aammalu qanorluunniit isikkoqaraluarutta, ataatsimoorluta erinarsoqatigiikkaangatta naligiittut ataqqeqatigiinerlu pinngortartoq misinnartoq. Taamaattumik pisinnaatitaaffinnik eqqartuitilluta, ileqqulersuutitsinni inuiaassutsitsinnilu pigereeripput eqqaamassavarput.
“Pineqartilluta ilaasuaannassaagut”
Naalagaaffiit Peqatigiit isumaqatigiissutaanni kiisalu Tiliup suliniutaani oqaatsit amerlasuutigut eqqartorneqartartut pingaaruteqarluinnarput:
"Pineqartilluta ilaasuaannassaagut".
Tusarniaaneq naammanngilaq.
Suleqataanissaq pisariaqarpoq.
Taamaattumik peqatigiiffiit nipaat pingaaruteqarput toqqaannartumik ilisimannittuummata. 
Tamanna ataqqiniarlugu inatsisissatut siunnersuut suliarilinnginnerani peqataatitsineq aallaqqaammut pingaartissimavarput, tusarniaassutigiinarnagu. Aammalu kommunet peqatigalugit politikkikkut siunnerfiit eqqartorneqaqqaarsimallutik, inatsisissatut siunnersuut pisortatigoortumik tusarniaassutigineqannginnerani. 
Suleriaaseq peqataatitsinermik anersaaqarnerusoq suli timitalerumallugu, ukiuni kingullerni Naalakkersuisut NIIK-mut taamatullu peqatigiiffinnut aammalu Tilioq-mut aningaassaliipput. Tunngavilersuutigalugu ulluinnarni malunnaatilimmik inuiaqatigiinnut akuutitsiniarnermi suliniutaasinnaasut tigussaanerusut pilersikkumallugit. Aammalu immikkut tusilartut isumasioqatigiissinneqarput, malitsigisaanik pitsanngorsaataasussanik tikkuusisumik. Nuannaarutigisannillu siorna sapaatip akunnera 41-mi 161.611,00 kr. qinnuteqartunut 17-iusunut agguaaneqarput. Taassumap takutippaa inuiaqatigiinni sammisaqartitsinermut suleqataarusuttoqartoq. Ukiorlu manna sapaatip akunnera 41-mi kingumut sammisaqartitsinissamut periarfisseeqqissalluta qilanaaraarput. Sammisap qulequtassaa suli aalajangiutivinneqanngilaq – takorloorparpulli paquminarunnaarsaarnissaq pisariaqartoq, soorlu ilaatigut asanninneq, atoqatigiinneq, kinguaassiorneq aammalu innarluuteqartuulluni piginnaasaqarneq nukittuffeqarnerlu sammineqarsinnaalluartut. Tamanna ilissi aamma isummerfigisinnaalluarparsi kissaateqarlusilu. 
Siunissaq pillugu pilersitat
Inatsisissaattut siunnersuummi ilaatigut oqariartuutigineqarpoq: innarluutilinnut tapersersuineq ataqatigiinnerusoq, siusissukkut ikiorsiiviusoq aammalu pisariaqartitanut naapertuunnerusumik aaqqissuussaasoq pilersinneqassasoq. 
Aamma anguniarneqarput inuk tamaat isigalugu sullissineq kiisalu inuussutissarsiornermut, ilinniartitaanermut inuiaqatigiinnullu peqataatitsinermik annertunerusumik tapersersuineq.
Aammattaaq pitsaasunik ilitsersuutinik suleriaatsinillu ineriartortitsinissaq pingaaruteqarpoq.
Inatsisilli pitsaasut kisimik naammanngillat, inatsisit qanoq atorneqassanersut aamma pingaaruteqarpoq.
Allaffissornermi sulisunut, aqutsisunut aammalu sullissisunut erseqqissunik pitsaasunillu ilitsersuuteqarnikkut qulakkeerneqarsinnaapput aalajangiinerit naapertuunnerusut, assigiinnerusut aammalu innuttaasunut kinguneqarluartut. 
2019-mi Inuit Pisinnaatitaaffii pillugit Instituttip aamma Inuit Pisinnaatitaaffii pillugit Siunnersuisoqatigiit killiffik pillugu nalunaarusiaanni unammilligassat arlallit tikkuarneqarput, ilaatigut ilinniartitaaneq, tikikkuminassuseq, nammineerluni inuuneqarsinnaatitaaneq kiisalu paasissutissanik tunngavissaqarnissaq. 
Ullumikkut takusinnaavarput suliassaqarfimmi ineriartortitsisoqarsimasoq. Assersuutigalugu inatsisitigut toqqammaviit nukittunerulersimapput, Inuit Innarluutillit Pisinnaatitaaffii pillugit Naalagaaffiit Peqatigiit Isumaqatigiissutaata malinneqarnissaanut iliuusissatut pilersaarut suliarineqarsimavoq, kiisalu ilisimasanik katersineq misissuinernillu suli amerlanerusunik ingerlatsisoqarsimalluni. 
Peqatigisaanik aamma uppernarsarneqarpoq unammilligassat arlallit suli atuuttut. Taamaattumik siuariartoqarsimanera nuannaarutigisinnaagaluarlugu suliassaq naammassineqarsimasoq oqaatigisinnaanngilarput. 
Tilioq ullumikkut inuiaqatigiinni pingaarutilimmik inissisimavoq. Pisinnaatitaaffiit pillugit ilisimasaqarnerulerpugut aammalu inuit innarluutillit nipaat ersarinnerulersimalluni.
Tamanna siuariarneruvoq pingaarutilik.
Takorluugaq 2034
Naalakkersuisut iliuusissatut pilersaarutaat 2034-ip tungaanut ingerlasussaq naatsumik eqqaarusuppara. Tungaanut takorluugarput tassaavoq inuiaqatigiinnik amerlanerusunik peqataatitsiviusunik inissaqartitsisumillu pilersitsineq.
Meeqqat periarfissaqarlutik peroriartorfiat.
Inuusuttut periarfissaqarlutik ilinniarfiat.
Inersimasut periarfissaqarlutik suliffeqarnerat.
Utoqqaat ataqqineqarlutik inuunerisa ingerlaqqissinnaaffiat.
Inuiaqatigiit kikkut tamarmik inissaqartitaaffigisinnaasaat.
Takorluugaq taanna Naalakkersuisunit kisimi pigineqassanngitsoq kissaatigaarput.
Tamatta pigisariaqarparput. Takorluukkavut angussagutsigit peqatigiittariaqarpugut. Taamaattumik ukiuni makkunani aamma nassuerutiginniffiusumiinitsinni, naalagaaffimmut saaffiginnissuteqarsimavugut, naalagaaffik naalagaaffittut inuit innarluutillit pisinnaatitaaffiisa piviusunngortitseqataanissaannut pisussaaffeqarmat. Nunatsinniit toqqammaveqartumik ineriartortikkusutagut, naalagaaffik peqatigalugu politikkikkut qaffasissumik isumaqatigiiffiusumik suleqatigiissitaliamik pilersitsivugut, nunatsinni ineriartortikkusutavut peqatigiilluta suliarisariaqaratsigit. Inoqatigut nunaqqatigut nunatsinni najugaqaannarnissaat illersorumagatsigu, sapinngisamillu pisinnaatitaaffinnik eqquutitsiniarnissamut pisussaaffeqarnerput pimoorullugu suliarissagatsigu. 
Naggasiineq
Naggataatigut uteqqikkumavara pisinnaatitaaffiit pillugit inatsiseqarneq pingaaruteqarmat. Kisianni pingaarnerpaavoq innuttaasut ulluinnarni inuunerminni taakku misigisinnaanissaat.
Neriuppunga ullormi matumani assigiinngitsutigut isiginnittaatsit tusassagigut. Neriuppunga apeqquseeqatigiisinnaassasugut. Neriuppunga isumaqatigiinngissutit aamma ataqqeqatigiilluni oqaloqatigiissutigineqassasut.
Qujanaq qasujaallusi neriunneq pilersittarassiuk. Nipi pilersittarassiuk. Allannguinermut aqqutissiuisarpusi.
Tamanna annertuumik ataqqinniffigaara.
Ullumikkut saqqummiisussat oqaloqatigiiffissagullu qilanaaraakka, qujaqqippungalu maannamut naapisimaaqqatigiinnitsinnut. Tamassilu angerlamut apuulluarisi, neriuppunga ataatsimeersuarneq isumasioqatigiinerlu uattuulli pissarsiaqarfigilluarsimassagissi. Aappaagu Tiliup ukiuni qulinngortorsiorneranut atatillugu, Sisimiuni ataatsimeersuarnissamut naapeqqinnissatsinnut qilanaarpunga, kingumut killiffissiueqatigeeqqinnissatsinnut.
Qujanaq.

